id en en en en id en en fr ms ca id en en en id en en fr ms ca id id en id ms id id id id id id id ms id id id ms id id id id id en id id id ms id id id id id ms id ru ms ms id id ms id id id ms id en en de en en nl en en en id ms en id en id en ms fr en id id en en en id en en en id en ms id en en en en en en fa en en en en en en es en en ms en fr en en en en en id en en
Dari Jauh Aku Merinduimu, Buku – Saifulislam.Com
Wednesday , October 5 2022
Di suatu ketika, saya sering bermelankolik dengan buku. Adakalanya saya berbicara tentang buku seolah-olah buku itu seorang ‘kekasih’.
Sayang saya kepada buku bermula semenjak di bangku sekolah lagi. Semasa bersekolah asrama, sebahagian wang saku yang abah bekalkan, akan saya peruntukkan untuk membeli buku, juga majalah. Ke mana sahaja saya pergi, pasti ada buku di tangan. Aktiviti paling ditunggu-tunggu ialah apabila menaiki bas ekspres ke Kuala Lumpur. Hentian Puduraya ada banyak kedai buku. Saya sanggup datang awal ke stesyen bas berkenaan agar cukup masa merayau ke satu demi satu kedai buku berkenaan.
Semasa belajar di Jordan, buku memang menjadi kegilaan saya dan kawan-kawan. Apabila wang saku sampai setiap tiga bulan, kami akan ke kedai buku di pusat bandar Amman, dan pernah  pulang dengan lori pick-up! Berpuluh malah beratus buku dibeli. Bermula dari awal pagi, membelek satu demi satu buku di Dar ‘Ammar, atau Maktabah Dandees, dan di puluhan kedai buku lain, kami berhenti solat zohor dan makan, kemudian menyambung aktiviti membeli dan bersembang tentang buku.
Semasa pulang ke tanah air, ada yang mengirim pulang 10 kotak buku, ada yang 20, ada yang 60, dan ada yang melebihi 100 kotak! Malah yang hampir maut ditimpa buku sendiri pun ada!
Saya sangat sayang dengan buku-buku tersebut.
Ia adalah apa yang menjadikan diri saya seperti mana yang ada. “Kamu adalah apa yang kamu baca” itu sangat benar.
Ketika bermastautin di UK dan Ireland, saya berpisah seketika dengan buku-buku berkenaan. Ia diletakkan di rumah emak di kampung. Beliau rajin mengelap buku dan almari, dan dalam keuzuran beliau, ada di antara buku saya yang musnah dimakan anai-anai!
Buku-buku itu bukan sekadar buku. Setiap satunya ada cerita. Saya pernah berangan-angan mahu menulis sebuah buku bercerita tentang kisah di sebalik buku. Memburu buku boleh jadi sebuah naskhah yang menarik untuk dibaca, dan berkongsi inspirasi.
Sebelum buku diambil dan dibaca, memandangnya sahaja sudah membuka pelbagai cerita.
Ada buku yang saya perolehi, selepas berbulan-bulan mencari.
Ada antara buku itu, saya temui tersorok dalam longgokan buku lama di kedai buku bawah tanah di Amman dan al-Zarqa’.
Ada juga buku, yang saya perlu bersumpah dengan nama Allah untuk merahsiakan siapa penjual buku berkenaan.
Ada buku yang saya kena ikat perut untuk membelinya.
Ada yang saya kena bermusafir beribu batu untuk mendapatkannya.
Ada juga buku, yang kerananya saya mendapat sahabat baru, dan ada juga buku yang menjadi punca saya berseteru.
Apabila saya membuat keputusan untuk memohon menyambung pelajaran ke Finland, antara perkara yang saya fikirkan adalah buku. Saya sangat sayangkan buku-buku berkenaan, tetapi bertukar bidang ke sains pendidikan, menyebabkan saya terpaksa berhjrah ke seksyen lain buku-buku untuk dibaca dan ditelaah. Kesemua buku itu menjadi tidak relevan untuk saya bawa bersama kerana kehidupan di Finland amat berbeza, dan kami perlu hidup secara minimalist sekeluarga. Berpindah daripada rumah 6 bilik ke rumah flat kecil dua bilik, saya tidak punya ruang untuk bermanja-manja dengan almari buku.
Kira-kira dua atau tiga tahun sebelum itu lagi, apabila saya mula terfikir yang satu hari nanti saya mungkin akan meninggalkan tanah air, saya sudah mula beralih ke buku digital. Selagi boleh, buku baru yang hendak dibaca, saya akan membeli versi digital (ebook) sama ada di Kobo, Kindle, atau Google Play Book.
Alasan-alasan ‘lebih suka menyelak kertas’, ‘saya suka cium bau buku’ dan lain-lain ayat lazim tentang buku, saya tinggalkan. Semua itu tiada makna sebab matlamat membaca ialah untuk mendapatkan ilmu dan maklumat di dalamnya. Bukan bermanja-manja dengan kertas. Mata saya yang berpinar membaca di skrin pun saya paksa diri untuk jadi selesa membaca di iPad, di iPhone, di laptop, dan kemudiannya di peranti Kindle dan Kobo.
Majoriti buku berkaitan sains pendidikan yang saya perlu baca untuk melengkapkan diri dengan ilmu sekolah, mengajar, belajar dan cabang-cabangnya, saya kumpul dalam format ebook. Ia bersedia untuk bermusafir bersama saya, walau ke mana saya berkelana. Buku-buku rujukan di dalam tema lain pun banyak terkumpul di dalam ‘perpustakaan digital saya, tidak lagi perpustakaan fizikal.
Buku-buku itu hakikatnya hanya kertas, kecuali apabila tulisan di dalamnya dibaca dan dimanfaatkan. Nilai buku ialah pada baca. Bukan pada simpan, jauh sekali pada menggemukkan anai-anai.
Apa yang patut saya buat dengan buku-buku yang terkumpul di ‘perpustakaan’ rumah? Jika ditinggalkan di rumah yang tidak berpenghuni, buku itu mungkin rosak, dan pasti tidak berguna. Buku-buku itu hakikatnya hanya kertas, kecuali apabila tulisan di dalamnya dibaca dan dimanfaatkan. Nilai buku ialah pada baca. Bukan pada simpan, jauh sekali pada menggemukkan anai-anai.
Saya kira, keputusan terbaik yang patut saya buat, walaupun dengan hati yang sangat-sangat berat, adalah dengan mewakafkan semua buku yang ada ke perpustakaan Khalifah Model School (Secondary)! Ia hasil istikharah dan istisyarah.
KMSS adalah jantung dan hati saya. Saya berikan seluruh hidup pada usia yang berbaki ini untuk membangunkan pendidikan di KMSS. Maka KMSS adalah lokasi terbaik untuk buku-buku saya berteduh, dan dimanfaatkan dengan sebaiknya. Apatah lagi di perpustakaan sekolah, nanti ada guru dan pelajar yang menjadi pustakawan. Tidakkah mereka insan-insan terbaik yang boleh memikul amanah ini?
Tidak mengapalah rumah saya sudah tiada buku berkenaan. Satu hari nanti, jika anak-anak saya sendiri ingin memahami sebahagian daripada kepingan puzzle ayah mereka, mereka boleh ke sekolah dan membelek buku-buku yang pernah menjadi milik abi mereka.
Semasa mengemas buku-buku di bilik sejurus sebelum berangkat ke Finland, saya menangis dalam diam di bilik buku di rumah. Satu demi satu buku yang ada saya belek. Menyerahkan buku kepada pihak lain, adalah seperti menyerahkan roh dan nyawa keluar dari tubuh ini. Saya rasa seperti menyerahkan anak kepada orang lain. Seperti kehilangan sesuatu yang merobek-robek hati. Merepek-repek rasanya kerana saya berangan-angan seolah buku-buku itu berkata, “engkau sudah tidak mahu memandang kami? Engkau membuang kami? Sampai hati engkau tinggalkan kami?”
Satu hari nanti saya akan mati.
Dan pada hari itu bukan sahaja buku, malah segala yang saya cintai dan kasihi tidak akan mengikut saya ke alam barzakh. Mereka mungkin menangis di tepi nesan, tetapi saya akan bersendirian di kuburan. Tiada isteri, tiada anak-anak, tiada buku dan tiada apa-apa. Kecuali amal sebagai teman.
Janganlah tunggu mati, baru buku itu dipindah milik. Lakukan semasa hidup. Sayangkan buku itu hakikatnya adalah nafsu memiliki, sedangkan saya tahu, buku-buku itu bakal ditinggalkan.
Saya berpesan kepada pihak sekolah, bahawa ada sebahagian kecil buku yang telah saya asingkan, saya masih berharap buku itu disimpan sebagai koleksi peribadi saya dan saya harap satu hari nanti saya dan buku-buku itu kembali bersama. Koleksi kecil itu saya bina dengan susah payah, ada naskhah yang mencecah ribuan ringgit dan mungkin satu-satunya naskhah yang wujud di Malaysia. Tunggulah saya mati, baru buku itu berpindah milik ke perpustakaan sekolah.
Manakala sebahagian besar yang lain, koleksi buku yang terkumpul semenjak 20 tahun yang lalu, di dalam pelbagai bidang terutamanya pengajian Islam dan sejarah, dengan lafaz Bismillah, saya serahkan ia menjadi khazanah perpustakaan Khalifah Model School (Secondary).
Pergilah duhai buku, ke kediaman baru dan tuan barumu.
Saya harap buku-buku itu akan mengingatkan anak-anak murid saya bahawa Ustaz Hasrizal suka buku, dan dia sangat suka jika buku-bukunya anak murid semua baca. Jika sayang Ustaz Hasrizal, bacalah buku itu dan manfaatkan ia. Ingat Ustaz Hasrizal, ingat buku, Bukan ingat nasi arab atau apa-apa yang lain.
Sesekali saya masih rasa kehilangan.
Tetapi saya bahagia, kerana saya tahu buku-buku itu kini berada di tempat yang terbaik.
Moga ia memudahkan perjalanan saya, selepas ini.
Previous Pendidikan Uthmaniyyah, ‘Finland’ dan Impian Masa Hadapan
Next Pendidikan dan Kebolehpercayaan: Boleh Percaya Ke?
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
Muhammad Khairuddin Lim Bin Abdullah
14/03/2017 at 11:11 AM
Semoga mendapat keberkatan dari Allah. Semoga selamat merantau di tanah orang.
02/04/2017 at 2:45 AM
Oh jawapannya dah pun ada di sini rupanya. Ustaz membesar dalam persekitaran ‘mencintai’ buku. I see 🙂
Betul tu Ustaz, untung kita hidup di zaman ebook. Bak kata Sh. Waleed Basyouni, “I wonder… If the people of [Medieval] Baghdad and Cordoba, who used to pride themselves at the vastness of the collection of their libraries, saw the amount of books that can be carried by a college student on their USB drive, how would they feel?”
Dan sekarang, ebook pun evolved even further, boleh di-convert menjadi format MP3 pula (ala audiobook). So deria ‘lihat’ boleh diganti dengan deria ‘dengar’ pula, mengikut preference setiap individu masing-masing. So bertambah lagi satu variation pilihan dalam cara menelaah ilmu. Kalau macam Dr. James White, beliau prefer ‘mendengar’ ebook sambil mengayuh basikal, ahha.
Dan… sebut tentang variation pilihan cara menelaah ilmu ni, 2 minggu lepas, ada kawan saya kongsikan satu link, yang menceritakan tentang kajian di Universiteit Leiden bertajuk “Anime as a source of human knowledge”. I found that title intriguing, sebab 2 tahun lepas, saya pun pernah kongsikan idea yang seakan sama di ruang komen blog ni.
To quote a paragraph from that link: “The general assumption is that non-European and non-textual forms of ideas and thoughts have nothing to do with “the common ideological heritage of mankind”, as American philosopher Francis Fukuyama wrote. Under that assumption, anime could be regarded as a frivolous distraction from philosophy or political science. [But] My research shows that philosophical arguments are discussed, questioned and even formed in animated films. I hope my work will contribute to anime being seen as an important source of human knowledge.”
Leave a Reply to Al-Hafidz Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved